**Syn zdedí malé hospodárstvo. V dielni sa stretne jeho nová značková kosačka so starou kosou.**

**Kosa** A čo ty tu chceš? Na kosenie som tu predsa ja.

**Kosačka** Skončili tvoje časy. Mladý nevie kosiť a k tomu sa rozhodol, že si ušetrí čas a robotu, tak si kúpil mňa. Som nový akciový model, ktorý šetrí životné prostredie. Mám moderný štvortaktný motor s dlhou životnosťou a ľahkou obslužnosťou. Dokonca spĺňam aj náročné hlukové normy stanovené EÚ.

**Kosa** Fíha. To si asi musela byť pekne drahá...

**Kosačka** Ale kdeže. Ostatné kosačky na trhu s podobnými kvalitami sú oveľa drahšie ako ja. Firma, ktorá ma vyrobila sa snaží minimalizovať svoje náklady, aby si ma mohol kúpiť každý.

**Kosa** A to sa ako dá minimalizovať náklady?

**Kosačka** No napríklad fabriku, v ktorej ma vyrobili presťahovali z Francúzska do Číny, lebo je tam lacnejšia pracovná sila a menej prísne environmentálne a sociálne regulácie.

**Kosa** Ejha. Tak to si precestovala kus sveta, kým si sem prišla. Nie ako ja, celý život len tu doma. Akurát nechápem načo si potrebovala menej prísne regulácie, keď si taká ekologická?

**Kosačka** Environmentálne šetrné je moje používanie, nie moja výroba. Tá ale spotrebiteľov našťastie nezaujíma.

**Kosa** Počuj. A koľko ťa stál lístok z tej Číny?

**Kosačka** Ale čosi, ja som nič neplatila. Cvakol to európsky predajca, ktorý si to započítal do mojej konečnej ceny.

**Kosa** Tak to Ti potom cestu zaplatil mladý hospodár a ešte si ani prstom nepohla. Život nie je fér.

**Kosačka** No ale moju hodnotu podporuje kvalitná práca reklamnej agentúry, navyše som vyrobená z prvotriednych materiálov. veď vieš.. šikovným patrí svet...

**Kosa** Veď ale ja mám kvalitné bukové kosisko od miestneho majstra, s ktorým ešte hospodárov starý otec kosieval a stále slúži svojmu účelu. Občas ma stačí nakovať a zase idem ako nová. A keď sme pritom, akú máš ty životnosť?

**Kosačka** Mám dvojročnú záruku, ale hádam vydržím aj dlhšie.

**Kosa** Čo je tá tvoja dvojročná záruka?

**Kosačka** No keď sa do dvoch rokov pokazím, tak ma výrobca bezplatne opraví alebo vymení za nový kus.

**Kosa**: A čo sa stane keď sa pokazíš dajme tomu po troch rokoch?

**Kosačka**: No tak to ma bude musieť majiteľ dať opraviť na vlastné náklady, ale najskôr sa mu oplatí kúpiť rovno novú. Isto pribudne na trhu novší a lepší model ako som ja.

**Kosa**: A nevedel by ťa opraviť náš gazda, alebo sused remeselník ako mňa?

**Kosačka**: To nie je také jednoduché ako si myslíš. Zložitý mechanizmus ako je môj motor opraví iba skutočný odborník. Ani to sa nemusí vždy podariť.

**Kosa**: Načo ti je ten motor?

**Kosačka**: To nevieš? Stačí keď ma majiteľ zapne a kosím sama bez jeho námahy. Svojou rýchlosťou mu ušetrím čas, ktorý je dnes tak cenený.

**Kosa**: A to len tak sama? Kde na to berieš energiu?

**Kosačka**: No predsa z benzínu, ktorý spaľujem.

**Kosa:** Počula som, že ten benzín je čím ďalej drahší. Ten asi nebol zahnutý v tvojej cene?

**Kosačka**: Ten si už musí kúpiť každý majiteľ sám.

**Kosa**: Takže ďalšie náklady navyše. Ja žiadny benzín nepotrebujem, stačí len poctivá práca. Nechápem ale čo sa stane s tým benzínom, ktorý do teba lejú.

**Kosačka:** Motor premieňa jeho chemickú reakciu na mechanickú prácu. Môj motor novej generácie má veľmi efektívne spaľovanie, čím znižuje množstvo výfukových plynov. Tie sú zlé, lebo sa podieľajú na vzniku smogu, prízemného ozónu a obsahujú aj skleníkové plyny, ktoré zapríčiňujú klimatické zmeny.

**Kosa:** No ja nič také nemusím znižovať, keď ich ani nevytváram. Nemyslíš, že by sme predsa len mohli kosiť spolu? Veď aj predtým prišiel sused s vlastnou kosou a spoločne nám práca išla od ruky. A sused sa vždy potešil syru od našich ovečiek keď nám takto pomohol.

**Kosačka:**  Skúsiť to síce môžeme, ale bojím sa, že by ti prekážal hluk môjho motora. Nie všetkým je to po vôli.

**Kosa:** Tak to sa majiteľ asi zbaví, čo myslíš?

**Kosačka:** Ako som Ťa tak počula, uvedomila som si, že nie si úplne na zahodenie. Gazda by spravil dobre, keby si ťa ešte nechal do zálohy.

**Kosa:** Ozaj a čo sa vlastne s tebou udeje, keď ťa už nebude možné opraviť a bude treba kúpiť novú kosačku?

**Kosačka:** No ja najskôr skončím niekde ďaleko na skládke a ak sa zadarí časť zo mňa aj zrecyklujú.

**KONIEC**